আন্ডার দ্য জলি রজার

***"আন্ডার দ্য জলি রজার: বিং অ্যান অ্যাকাউন্ট অফ দ্য ফার্দার নটিক্যাল অ্যাডভেঞ্চারস অফ জ্যাকি ফেবার"*** এল.এ. মেয়ারের লেখা ঐতিহাসিক কল্পকাহিনিনির্ভর পরিণত কিশোর শ্রেণির একটি উপন্যাস। এটি ঊনবিংশ শতাব্দীর গোড়ার দিকের পটভূমিতে রচিত ব্লাডি জ্যাক ধারাবাহিকের তৃতীয় বই।

*"আন্ডার দ্য জলি রজার"-*এর পূর্বসূরি উপন্যাস হলো *[[ব্লাডি জ্যাক (উপন্যাস)|ব্লাডি জ্যাক]]* (২০০২) এবং *কার্স অফ দ্য ব্লু ট্যাটু* (২০০৪)। এর উত্তরসূরিদের মধ্যে রয়েছে, *ইন দ্য বেলি অফ দ্য ব্লাডহাউন্ড* (২০০৬), *মিসিসিপি জ্যাক* (২০০৭), *মাই বনি লাইট হর্সম্যান* (২০০৮), এবং *র‍্যাপচার অফ দ্য ডিপ* (২০০৯), *দ্য ওয়েক অফ দ্য লরেলাই লি* (২০১০), *[[দ্য মার্ক অফ দ্য গোল্ডেন ড্রাগন]]* (২০১১), *ভিভা জ্যাকুয়েলিনা!* (২০১২), *বোস্টন জ্যাকি* (২০১৩) এবং *ওয়াইল্ড রোভার নো মোর* (২০১৬)।

## সারসংক্ষেপ
বস্টনের লসন পিবডি বোর্ডিং স্কুল ছেড়ে যাওয়ার পর, জ্যাকি তিমি শিকারি জাহাজ *পিকোড-*এ যোগ দেয়। জাহাজে তার ভূমিকা থাকে তিনটি—ক্যাপ্টেনের স্ত্রীর সঙ্গী, ক্যাপ্টেনের ছেলের শিক্ষিকা এবং রাঁধুনির সাহায্যকারী। লন্ডনে পৌঁছানোর পর জ্যাকি জাহাজটি ছেড়ে চলে যায় এবং জেমির খোঁজ করে। সে নাইন ব্র্যাটল লেনে জেমির বাড়িতে যায়, যেখানে জেমির মা জ্যাকিকে তাড়িয়ে দেয় এবং তাকে বলে যে জেমি আর তাকে ভালবাসে না। জ্যাকি বিভ্রান্ত হয়ে পড়ে; তবে পরিবারের পরিচারিকা হ্যাটি তাকে একথা বিশ্বাস করতে বারন করে এবং তার বিভ্রান্তি দূর করে বলে যে জেমি এপসম ডাউনসের ঘোড়দৌড়ের মাঠে থাকবে। জ্যাকি তাকে খুঁজতে বেরিয়ে পড়ে। ইতোমধ্যে, জ্যাকি ব্ল্যাকফ্রায়ার ব্রিজের নিচে তার পুরানো দলের আস্তানায় যায়। সে দলের কোনও শিশুকেই চিনতে পারে না; তারা জ্যাকিকে দলের অন্যান্য সদস্যদের অবস্থা সম্পর্কে জানায়। তারা তাকে বলে যে দলের পুরানো সদস্য জুডিকে এক বয়স্ক মহিলার সাহায্যকারীর কাজে নিযুক্ত করা হয়েছিল, এবং তার প্রতিশ্রুতি সত্ত্বেও দলের বাকিদের সাহায্য করতে সে আর ফিরে আসেনি। বিষয়টি অদ্ভুত মনে হওয়ায়, জ্যাকি তার সাথে দেখা করতে যায় এবং আবিষ্কার করে যে জুডিকে এক খারাপ লোক তার ধোপাখানায় জোর করে কাজ করাচ্ছে। জ্যাকি জুডিকে উদ্ধার করে। সে জুডিকে নিজের পরিচারিকা হিসেবে বহাল করে এবং তাকে নতুন পোশাক কিনে দেয়। জ্যাকি একজন জকির মতো পোশাক পরে, জেমি যেখানে আছে সেই রেসট্র্যাকে যায়। সেখানে সে জেমিকে তার কাজিন এমিলির সাথে দেখে এবং ভুল করে ভাবে যে জেমি তাকে ভুলে নতুন কাউকে বেছে নিয়েছে।

সে সেখান থেকে পালিয়ে যায় এবং একটি প্রেস-গ্যাংয়ের হাতে ধরা পড়ে, যারা তাকে ছেলে ভেবে ভুল করে এইচএমএস *উলভারিন* জাহাজে তুলে নিয়ে যায়। জ্যাকি ক্ষুব্ধ হয়ে জানায় যে সে একজন মেয়ে। কিন্তু তাকে ফেরত পাঠানোর পরিবর্তে, ক্যাপ্টেন তাকে জাহাজেই রেখে দেয়—তার মনে ঘুরতে থাকে জ্যাকির সাথে একটি রাত কাটানোর ইচ্ছা। ক্যাপ্টেনের মনোভাব বুঝতে পেরে, সাঁতার কেটে পালানোর জন্যে জ্যাকি জাহাজ থেকে সমুদ্রে ঝাঁপ দেয়। জ্যাকি সাঁতার কেটে কেটে এগোতে থাকে, পেছন থেকে *উলভারিনের* ক্যাপ্টেন তাকে ধরে আনার জন্য একটি ছোট নৌকা পাঠায়। নৌকাটি তার নিকট থেকে নিকটতর হতে থাকলে, জ্যাকি তাদের থামাতে পানির নিচে ডুব দিয়ে একটি দাঁড় ধরে টান মারে, এতে একজন নাবিক জলে পড়ে যায়। জ্যাকি ভাবে এতে তারা থেমে লোকটিকে বাঁচাবে—কিন্তু তারা না থেমে এগোতে থাকে। জ্যাকি নাবিকটিকে মরতে দিতে পারে না, তাই সে ডুব দিয়ে তাকে উদ্ধার করে। আর ঠিক তখনই অন্য নাবিকরা তাকে ধরে নৌকায় তুলে ফেলে।

জাহাজে ফিরে আসার পর জ্যাকি ক্যাপ্টেনকে বলে যে যদি তাকে খাতায় নাম লেখাতে হয় তবে তাকে মিডশিপম্যান পদে বহাল করতে হবে, কারণ *ডলফিনে* থাকাকালীন তাকে মিডশিপম্যান করা হয়েছিল। খাতায় নাম লেখানোর পর জ্যাকি মিডশিপম্যানদের থাকার জায়গায় গিয়ে ওঠে। সেখানে তার দেখা হয় অন্য মিডশিপম্যান, প্রায় আট বছর বয়সী জর্জি পিগট, বারো বছরের নেড ব্যারো এবং টম হুইলার, এবং প্রায় ষোল বছরের ছেলে রবিন রেবার্নের সাথে।

ইতোমধ্যে, ঘোড়দৌড়ের মাঠের ঘটনাবলী ব্যাখ্যা করে জেমি জ্যাকিকে একটি চিঠি লেখে। জেমি জানায় যে জ্যাকি যে মেয়েটিকে দেখেছিল সে আসলে তার কাজিন এমিলি, যে জেমির সাথে শহরে গিয়ে অন্য পুরুষদের জ্বালাতে পছন্দ করে। জেমি বলে যে সে এখনও তারই।

জ্যাকি মিডশিপম্যানদের প্রশিক্ষণপর্ব শুরু করে। শুরুতে সে তাদের জাহাজের নজরদারির কাজে নিযুক্ত করে। জ্যাকি অফিসারদের কাছেও যায়, যেন তাকে একটি ডিভিশনের দায়িত্ব দেওয়া হয়। তাকে জাহাজের বাম দিকের সম্মুখভাগের কামানবাজ নাবিকের দল ডিভিশন একের দায়িত্ব দেওয়া হয়। জ্যাকি সেখানে গিয়ে জানতে পারে যে ওই দলটি কখনোই কামান দাগার অভ্যাস পর্যন্ত করেনি। সে সবাইকে তাদের নিজ নিজ কাজ বুঝিয়ে দেয় এবং নিয়মিত মহড়ার মাধ্যমে প্রশিক্ষণ দিতে থাকে।

বইটি আবার জ্যাকিকে লেখা জেমির একটি চিঠির দিকে মোড় নেয়। জেমি জানায়, জুডি কীভাবে তার দরজায় এসে হাজির হয়। জ্যাকি তাকে বলেছিল যে সে যদি ফিরে না আসে তবে জুডি যেন জেমির বাড়িতে চলে যায়, কারণ জ্যাকি তখন জেমি এবং জুডিকে জুটি মনে করেছিল। জুডি জেমিকে জানায় যে কীভাবে তার মা জ্যাকিকে বাড়ি থেকে বের করে দিয়েছিলেন এবং তাকে বলেছিলেন যে জেমি তাকে আর ভালোবাসে না। জেমি ক্ষুব্ধ হয়ে তার মায়ের কাছে যায় এবং জুডিকে পুরো ঘটনা বলতে বলে। জেমির মা শোনেন যে পরিচারিকা হ্যাটি কিভাবে জ্যাকিকে জেমির অবস্থান জানিয়েছিল, এবং সঙ্গে সঙ্গে হ্যাটিকে বাড়ি ছেড়ে চলে যেতে বলেন। হ্যাটি এত বছর ধরে সেবা করার পর তাকে বের করে দেওয়ায় ক্ষিপ্ত হয় এবং জেমিকে তার মায়ের ড্রয়ারের মধ্যে দেখতে বলে। ড্রয়ারে জেমি জ্যাকিকে পাঠানো এবং জ্যাকির কাছ থেকে আসা চিঠিগুলো খুঁজে পায়। এতে জেমি খুব রেগে যায় এবং তার মাকে বলে যে সে চলে যাচ্ছে। নিজের কথার সত্যতা প্রমাণ করে সে জুডি এবং হ্যাটিকে নিয়ে চলে যায়।

এক কাকভোরে নজরদারির সময় জ্যাকি তীর থেকে আসা একটি আলোর ঝলকানি দেখতে পায়। তাকে বলা হয় যে ব্যাপারটি প্রায় প্রতি সপ্তাহেই ঘটে। তারা জানে না এর অর্থ কী, তবে আলো জ্বললে তাদের ক্যাপ্টেনকে জানানোর নির্দেশ রয়েছে। পাহারা দেওয়ার সময় জ্যাকি পুরো জাহাজটি ঘুরে দেখে। নজরদারিতে থাকা প্রহরীকে পর্যবেক্ষণ করতে জ্যাকি জাহাজের অগ্রমাস্তুলে উঠে পড়ে। সেখানে তার দেখা হয় শীর্ষ মাস্তুলের নজরদার জোসেফ জ্যারেডের সাথে। তিনি তাকে জানান যে তিনি বিলির বন্ধু, সেই নাবিক, যাকে সে প্রথম দিন বাঁচিয়েছিল। জ্যারেড তাকে আরও বলেন যে তাদের জাহাজ অবরোধের মধ্য দিয়ে যাওয়া জাহাজগুলিকে বাধা দেয় না।

এক রাতে জ্যাকি পাহারায় থাকা অবস্থায় ঝড় ওঠে—জ্যাকির ভাষায় সে ঝড়ের যেন প্রাণ ছিল। জ্যাকি উপরের দিকে তাকিয়ে দেখে যে অগ্রমাস্তুলের পালের দড়ি ঘষা খাচ্ছে। সেটা যদি ছিঁড়ে যায় তাহলে জাহাজ ডুবে যাবে। জ্যাকি কোয়ার্টারডেক (জাহাজের পশ্চাদ্ভাগে উপরের ডেকের একটি উঁচু অংশ) থেকে দৌড়ে এসে দড়ির লাইনে উঠে সেটি ঠিক করে। আর কোনো দড়ি ঘষা খাচ্ছে কিনা তা দেখে নিতে জ্যাকি আরও উপরে ওঠার সিদ্ধান্ত নেয়—যদিও এটা আসলে জ্যারেডের করার কথা। সে উপরে পৌঁছাতেই এক বিশাল ঢেউ ডেকের উপর এসে আছড়ে পড়ে। জ্যাকি শক্ত করে মাস্তুল আঁকড়ে ধরে, কিন্তু সে জানে এ ঢেউ তাকে ছিটকে ফেলবে। জ্যাকির মনে হয় তার আর বাঁচার সম্ভাবনা নেই, কিন্তু ঠিক তখনই জ্যারেড পিছন থেকে এসে তাকে জাপটে ধরে রাখে—জ্যাকি রক্ষা পায়।

ক্যাপ্টেন যখন জ্যাকির সাথে রাত কাটাবেন বলে ঠিক করেন তখন তিনি অফিসারদের একটি ছোট নৌকায় করে করে দূরে পাঠিয়ে দেন। জ্যাকি তার প্রথম অভিজ্ঞতা ভয়ের পরিবর্তে স্বেচ্ছায় ও আনন্দের সাথ হোক এই আশায় সহকর্মী মিডশিপম্যান রবিনের কাছে নিজেকে উৎসর্গ করতে চায়। কিন্তু তাদের বাধা দেওয়া হয় এবং জ্যাকিকে ক্যাপ্টেনের কেবিনে পাঠানো হয়। জ্যাকিকে রক্ষা করার জন্য নাবিকদের একজন দড়িদড়ার উপর থেকে জাহাজের কোয়ার্টারডেকের উপর কামানের গোলা ফেলতে শুরু করে। একে বিদ্রোহের সূচনামূলক কর্মকাণ্ড হিসেবে ধরা হয় এবং এতে ক্যাপ্টেন প্রচণ্ড রেগে যান। তিনি ওই ব্যক্তিকে ধরে আনার আদেশ দেন এবং তখনই জানা যায় সে ব্যক্তি আসলে রবিন। ক্যাপ্টেন যখন জ্যাকির সাথে জোরপূর্বক মিলিত হওয়ার চেষ্টা করেন, তখন তার হার্ট অ্যাটাক হয় এবং তিনি মারা যান।

শুরুতে জ্যাকি ভান করে যে ক্যাপ্টেন অসুস্থ, তাই তিনি কেবিন ছেড়ে বের হতে পারছেন না। জ্যাকি বুঝতে পারে যে সেই এখন জাহাজের ক্যাপ্টেন। কারণ তার উপরে থাকা সমস্ত নাবিকদের একটি ছোট নৌকায় করে পাঠিয়ে দেওয়া হয়েছিল; বইতে ওই নাবিকদের আর কোন সংবাদ পাওয়া যায়নি। মৃত ক্যাপ্টেনের নামে আদেশ দিয়ে জ্যাকি ধীরে ধীরে "উলভারিন"-এর নিয়ন্ত্রণ গ্রহণ করে। কয়েকদিন পর জ্যাকি নাবিকদের ক্যাপ্টেনের মৃত্যুর খবর জানায়। ক্যাপ্টেনের মৃত্যুর পর, জ্যাকি জানতে পারে যে জাহাজগুলিকে অবরোধের মধ্য দিয়ে যেতে দেওয়ার জন্য ক্যাপ্টেন তাদের থেকে ঘুস খাচ্ছিলেন। শিগগিরই সে একটি চোরাচালান চক্রের সন্ধান পায়, যারা ফরাসি গুপ্তচরদেরও পাচার করত। জ্যাকি জাহাজের পুরো নিয়ন্ত্রণ নেয়—রবিনকে মুক্তি দেয়, তার বন্ধু হয়ে উঠা নাবিক জোসেফ জ্যারেডকে তার একজন অফিসার হিসেবে নিয়োগ করে। সে এবং তার নাবিক সাথীরা মিলে বেশ কয়েকটি ফরাসি জাহাজ দখল করে এবং জ্যাকি *"লা বেল জ্যন ফিইয়্ সঁ মের্‌সি* " বা "নির্দয় সুন্দরী তরুণী" নামে খ্যাতি অর্জন করে। অল্পকালের মধ্যেই তাকে ক্যাপ্টেনের পদ থেকে সরিয়ে দেওয়া হয়, তবে জ্যাকি তাদের দখলকৃত জাহাজগুলোর মধ্যে থেকে এমারেল্ড জাহাজে চেপে পালিয়ে যেতে সক্ষম হয়, যাকে পরে সে তার নিজস্ব জাহাজ করে নেয়। জ্যাকি নৌপ্রশাসনের কাছ থেকে এমারেল্ড দখল করার বিষয়টি গোপন রাখার চেষ্টা করে।

*উলভারিনের* স্টুয়ার্ড হিগিন্সের সাথে জ্যাকি আয়ারল্যান্ডে যায় এবং তার প্রাক্তন নৌবিদ্যা গুরু লিয়াম ডেলানিকে খুঁজে বের করে। সে তাকে *এমারেল্ড জাহাজের* ক্যাপ্টেন হওয়ার প্রস্তাব দেয় এবং নিজে জাহাজের মালিক হিসেবেই থাকতে চায়। লিয়াম তার প্রস্তাব গ্রহণ করে এবং তারা একসাথে নাবিকদের একটি দল গঠন করে বেসরকারি রণপোত হিসেবে কাজ শুরু করে। লিয়ামের মেয়ে মাইরেডের সাথে জ্যাকির ঘনিষ্ঠ বন্ধুত্ব গড়ে ওঠে। তারা খুব ধনী ও সমৃদ্ধ হয়ে ওঠে এবং জ্যাকির খ্যাতিও বৃদ্ধি পায়। এ*মারেল্ড* জাহাজ ইংল্যান্ডের একটি বন্দরে থাকাকালে জ্যাকি যখন গ্রামাঞ্চলে বিশ্রাম নিচ্ছিল, তখন এক বয়স্ক লোক তার কাছে আসে। পরে জানা যায় লোকটি আসলে জ্যাকির দাদা। তার বাবা-মা ও বোন মারা যাওয়ার সেই অন্ধকার দিনের পর—যেদিন তাকে জোর করে রাস্তায় বের করে দেওয়া হয়েছিল—এই প্রথম জ্যাকি কোন পরিবারের সদস্যকে ফিরে পায়। জ্যাকি নৌপ্রশাসনের কাছে চোরাচালানের খবর ফাঁস করে লেটার অফ মার্ক (শত্রু জাহাজে আক্রমণ করার অনুমতিপত্র) জোগাড় করেছিল, কিন্তু যখন তারা জানতে পারে যে জ্যাকি এ*মারেল্ড* জাহাজ নিজের ব্যবহারের জন্য রেখে দিয়েছে তখন তারা তাকে জলদস্যু হিসেবে চিহ্নিত করে। পরবর্তীতে অল্পকালের জন্য জেমির সঙ্গে জ্যাকির দেখা হয়, যে এখন উলভারিন জাহাজের একজন লেফটেন্যান্ট। উলভারিন এমারেল্ড জাহাজকে দখল করে পানিতে ডুবিয়ে দেয়। জ্যাকি ও জেমি তাদের সম্পর্ক আবার জুড়ে নিতে সক্ষম হয়। এরপর *উলভারিন* ট্রাফালগারের যুদ্ধে জড়িয়ে পড়ে যেখানে জ্যাকি জাহাজের কারাগার থেকে পালিয়ে গিয়ে যুদ্ধে অংশ নেয়। সবকিছু শেষ হওয়ার পর জ্যাকি তার আহত প্রাক্তন জাহাজী সাথীদের শুশ্রূষার কাজে সাহায্য জন্য জাহাজে থেকে যেতে চায় কিন্তু ক্যাপ্টেন যুদ্ধে তার সাহসিকতার জন্য তাকে মুক্ত করে দেন। তারপর সে জেমিকে বস্টনে তার সাথে দেখা করার জন্য সংকেত করে এবং তারপর নিজে একটি ছোট নৌকায় করে চলে যায়।

## চরিত্র
* **মেরি 'জ্যাকি' ফেবার**: জ্যাকি এই উপন্যাসের নায়িকা। জ্যাকিকে একটি প্রেস-গ্যাং জোর করে *উলভারিন নামক জাহাজে তুলে নিয়ে যায়*।
* **জেমস 'জেমি' ফ্লেচার**: জ্যাকির ভালোবাসা। শুরুতে সে জ্যাকিকে ছেড়ে অন্য কারো সঙ্গে জুটি বেঁধেছিল এমন একটি ধারণা পাওয়া গেলেও, বইয়ের শেষে দেখা যায় তা আদতে সত্য নয়।
* **ক্যাপ্টেন ট্রাম্বুল**: স্ক্রগসের মৃত্যুর পর ইনি *উলভারিনের* ক্যাপ্টেন হন। জলদস্যুতার অভিযোগে অভিযুক্ত হওয়ার পর ট্রাম্বুল জ্যাকির প্রাক্তন জাহাজকে তার বিরুদ্ধে পরিচালনা করেন।
* **আব্রাহাম স্ক্রগস**: *উলভারিনের* ক্যাপ্টেন। ফরাসিদের হাতের পুতুল স্ক্রগস শত্রু জাহাজগুলিকে অবরোধের মধ্যে দিয়ে ঢুকতে দিত। এতে তার জাহাজের নাবিকরা অত্যন্ত অসন্তুষ্ট ছিল, তারা ক্রমাগত বিদ্রোহের হুমকি দিতে থাকে এবং অবশেষে সে যখন জ্যাকিকে হুমকি দেয় তখন তারা তার বিরুদ্ধে বিদ্রোহ ঘোষণা করে।
* **লিয়াম ডেলানি**: জ্যাকির নৌবিদ্যা গুরু। নিজের জাহাজের নিয়ন্ত্রণ পাওয়ার তার সাথে জ্যাকির পুনরায় দেখা হয়।
* **মাইরেড ডেলানি**: লিয়ামের বিদ্রোহী এবং মুক্তমনা কন্যা, যে এমারেল্ড *জাহাজে লুকিয়ে* উঠে পড়ে স্বাধীনতা লাভ করে।
* **জন হিগিন্স**: এমারেল্ড জাহাজে জ্যাকির পরিচারক। হিগিন্স একজন সমকামী; তিনি জ্যাকিকে বিভিন্ন জাতের মানুষদের বর্ণনা করার জন্য সে যে শব্দগুলি এলোমেলোভাবে ব্যবহার করে সে সম্পর্কে এবং কুসংস্কার নিয়ে অনেক কিছু শেখান।
* **জোসেফ জ্যারেড**: *উলভারিনে* জ্যাকির সঙ্গী এবং প্রথম "প্রকৃত পুরুষ" যাকে সে চুম্বন করে। এক ফরাসি গুপ্তচরকে গুলি করে সে জ্যাকির জীবন বাঁচায়।
* **রবিন রেবার্ন**: *উলভারিনের* মিডশিপম্যান, যার সাথে জ্যাকির একটি সংক্ষিপ্ত প্রণয়সম্পর্ক ছিল।
* **জর্জি পিগট**: *উলভারিন* জাহাজের বালকভৃত্য, যাকে জ্যাকি নিজের সুরক্ষার অধীনে নেয়। ট্রাফালগার যুদ্ধের সময় সে আহত হয়।

## প্রতিক্রিয়া
*কিরকাস রিভিউ* উপন্যাসের প্রধান চরিত্র জ্যাকিকে "সাহসী, চতুর এবং সকল প্রকৃত নায়কের মতো, সে যা কিছু করে তাতেই পারদর্শী" বলে উল্লেখ করেছে।

*বুকলিস্টও* উপন্যাসটির সমালোচনা করেছে।

## খ্যাতি
*আন্ডার দ্য জলি রজার* একটি জুনিয়র লাইব্রেরি গিল্ড নির্বাচিত বই।

আমেরিকান লাইব্রেরি অ্যাসোসিয়েশন তাদের ২০০৯ সালের পরিণত কিশোরদের চমকপ্রদ অডিওবুক তালিকায় উপন্যাসটির অডিওবুক সংস্করণটি অন্তর্ভুক্ত করে।
## টীকা

## তথ্যসূত্র

বিষয়শ্রেণী:২০০৫-এর মার্কিন উপন্যাস
বিষয়শ্রেণী:মার্কিন ঐতিহাসিক উপন্যাস
বিষয়শ্রেণী:শিশুতোষ ঐতিহাসিক উপন্যাস